Gerhard Domagk
Gerhard Domagk, 1895-1964, tysk læge, der var chef for den bakteriologiske afdeling i lægemiddelkoncernen Bayer under I.G. Farben. Gerhard Domagk indledte en ny epoke i bekæmpelsen af infektioner ved at introducere det første sulfa-lægemiddel i 1935, da han opdagede, at et sulfonamidholdigt azo-farvestof, prontosil, fremstillet i 1932, kunne helbrede streptokokinfektioner.
Domagk tilkendtes i 1939 nobelprisen i medicin og fysiologi, men blev tvunget til at frasige den, da Hitler siden tilkendelsen af Nobels Fredspris i 1936 til den tyske systemkritiker Carl von Ossietzky havde forbudt tyskere at modtage en nobelpris. Ved nobelfesten i 1947, hvor Domagk holdt sin forsinkede nobelforelæsning, modtog han diplom og medalje, men ikke prissummen, der ifølge statutterne var tabt.